邵中立六香吟屋歌
作者：蕭立之
朝代：宋

paragraphs: 百原山頭鶴不歸，遠孫流落滄江湄。
深衣大带冠嵬巍，勁氣崷崪崆峒低。
平生不俯俗子首，食簞懸牆歌吾伊。
蒔香環屋供吟弄，冷石幽雲選春夢。
吞腥逐臭暍黄塵，笑殺世人無鼻孔。
濂溪愛蓮陶愛菊，和靖梅花子猷竹。
楚騷蘭桂有不同，昔所難并今所足。
問君是中有何好，君言妙處難爲道。
四時風味一家春，八窗玲瓏三徑曉。
金精故山深冥冥，芝田朮圃無人耕。
幾時脫我馬口銜，與君煎茶祇愁□。
老天忌君取數多，皚霜塗屋冰塞河。
竹門肩輿不得施，閉戶且賦疏影橫斜詩。